บชน. สั่งทุกสถานีตำรวจ ตั้งจุดตรวจ  ตามมาตรการคุมเข้ม ศบค.
พล.ต.ต.ปิยะ ต๊ะวิชัย รองผู้บัญชาการตำรวจนครบาล กล่าวภายหลังลงพื้นที่ตรวจสอบการตั้งด่านของสถานีตำรวจนครบาลสุทธิสาร ณ บริเวณจุดตรวจหน้า The Sc Place ถ.รัชดาภิเษก ขาออก เขตดินแดง วานนี้ (10 ก ค.64) ว่า เพื่อเป็นการยกระดับการควบคุมสถานการณ์การแพร่ระบาดของโรคโควิด-19 ตามประกาศ ศบค. กองบัญชาการตำรวจนครบาล จึงสั่งให้มีการตั้งจุดตรวจทุกสถานีตำรวจ รวม 88 จุดตรวจ ในช่วงเวลา 21.00 น. ถึง 04.00 น. ของวันรุ่งขึ้น กระจายทั่วพื้นที่กรุงเทพมหานคร โดยแบ่งเป็น 3 ผลัด ใช้กำลังตำรวจ 8 นายต่อ 1 ผลัด ร่วมกับทหารและฝ่ายปกครองในพื้นที่นั้นๆ โดยจะเน้นสร้างการรับรู้และความเข้าใจให้กับประชาชน รวมทั้งเตรียมความพร้อมก่อนจะดำเนินการบังคับใช้กฏหมาย ตั้งแต่วันพรุ่งนี้เป็นต้นไป (12 ก.ค.64) นอกจากนี้ ได้จัดชุดเคลื่อนที่เร็ว เพิ่มความเข้มงวดตรวจตรา ในห้วงเวลาที่ห้ามออกนอกเคหสถาน หากพบผู้ที่ฝ่าฝืนออกมาในช่วงเวลาดังกล่าวโดยไม่มีเหตุอันควร จะถูกดำเนินคดีตามกฏหมาย ทั้งนี้ ขอให้ประชาชนปฏิบัติตามมาตรการควบคุมโรคตามข้อกำหนดฯ อย่างเคร่งครัด หากฝ่าฝืนจะมีบทลงโทษ ตาม พ.ร.ก.ฉุกเฉินฯ มีโทษจำคุกไม่เกิน 2 ปี ปรับไม่เกิน 40,000 บาท หรือทั้งจำทั้งปรับ และ พ.ร.บ.โรคติดต่อฯ มีโทษปรับไม่เกิน 20,000 บาท